ТЕХНИЧКИ ОПИС-ПАРТИЈА 2

УРБАНИСТИЧКО-АРХИТЕКТОНСКА КОНЦЕПЦИЈА

Објекат Дом културе се налази на самој обали реке Дунав, смештен између комплекса два хотела у Кладову. Изграђен је 1976.године. Објекат је слободностојећи, спратности Су+П и пројектован је степенасто пратећи конфигурацију терена. Површина приземља са припадајућим терасама и прилазима је 1.507,0м². Објекат је издигнут од коте терена 70цм. Главни и споредни улаз чине улазно степениште и косе рампе. Простор око објекта је уређен и чине га паркинг простор за посетиоце, плато са зеленилом и урбаним мобилијаром.

У складу са Правилником о приступачности особа са посебним потребама објекат Дома културе као и простор око њега је прилагођен и то: у склопу паркинга планирана су места за паркирање дим.3,7x5,0м, прилаз самом објекту је раван и приступачан без денивелација, улазне рампе на главном и споредном улазу су прописних ширина и нагиба са оградом, ветробран, улазни хол и мултифункционална сала су у истој равни, нагиб бочних комуникација мултифункционалне сале омогућавају несметано кретање, први ред гледалишта је планиран за особе у инвалидским колицима.

Објекат је намењен различитим културним дешавањима:

* Мултифункционална сала (биоскоп, позориште, концерти...);
* Изложбени простор;
* Библиотека;

Док је пратећи садржај следећи:

* Сутерен: санитарне просторије, гардероба, шминкерница, машинске просторије и магацински простор;
* Приземље: хол, бар, канцеларије, оставе и комуникације (вертикалне и хоризонталне);
* Галерија: пројекциона кабина, просторија за премотавање, просторија за премотавање и просторија за акубат.

ПЛАНИРАНИ РАДОВИ И ОПРЕМА

Досадашњим активностима кроз разне пројекте објекат Дома културе је адаптиран и енергетски саниран око 70%. Изведени су радови на енергетској санацији крова, фасаде са заменом целокупне фасадне столарије, електроенергетски радови ,термотехнички радови, адаптација мултифункционалне сале са заменом итисона, фотеља и биоскопског платна и набавка пратеће опреме за салу, као и адаптација библиотеке.

ПАРТИЈОМ 2 је такође планирана набавка и монтажа опреме како би се омогућио још бољи, безбеднији и угоднији боравак особа са инвалидитетом и то:

* **Tактилне табле** са Брајевим писмом (архитектонски план објекта за слепе и слабовиде);
* **Тактилна стаза** за кретање слепих и слабовидих особа од полиуретана;
* **Рукохват** (монтира се на постојећи зид мултифункционалне сале за старе и слабопокретљиве особе);
* **Индукциони систем за амплификацију говора слушно оштећених особа.**

Сва опрема се израђује у складу са стандардима, као што су: ADA, AODA, UN конвенција о правима, OSI и принципи универзалног дизајна (Design for all).